Broj: 711-I-1754-P-62-20/21-08-11

Zagreb, 1. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv** **dužnosnika Marina Gulana, općinskog načelnika Općine Galovac**,na 144. sjednici, održanoj dana 4. listopada 2021.g., donosi sljedeću:

**ODLUKU**

1. **Postupak za odlučivanje o sukobu interesa protiv dužnosnika Marina Gulana, općinskog načelnika Općine Galovac, neće se pokrenuti, jer iz prikupljenih podataka i dokumentacije, a u vezi okolnosti promjene načina obnašanja dužnosti općinskog načelnika Općine Galovac, uslijed zasnivanja radnog odnosa u trgovačkom društvu Muller trgovina Zagreb d.o.o. u razdoblju od svibnja 2016.g. do veljače 2017.g., ne proizlazi da bi dužnosnik počinio povredu neke od odredbi ZSSI-a.**
2. **U odnosu na navode iz neanonimne prijave vezano za angažiranje odvjetničkog ureda Irena Gulan Šimurina, Povjerenstvo utvrđuje kako ista ne sadrži nove činjenice i okolnosti od onih koje su razmatrane u predmetu SI-195/13 i P-10/19, a u kojima je Povjerenstvo odlučilo da se postupak protiv dužnosnika Marina Gulana neće pokrenuti, slijedom čega ne postoje pretpostavke za ponovno odlučivanje o pokretanju postupka o istoj pravnoj stvari o kojoj je već riješeno.**

Obrazloženje

Povjerenstvo je dana 21. veljače 2020.g., pod brojem 711-U-967-P-62/20-01-2, posredstvom Ministarstva uprave, Samostalnog sektora za upravnu inspekciju, zaprimilo Predstavku na rad općinskog načelnika Općine Galovac, upućenu Ministarstvu gospodarstva, poduzetništva i obrta, Ministarstvu financija, Državnom inspektoratu i Povjerenstvu za odlučivanje o sukobu interesa. Povodom navedene predstavke, odnosno neanonimne prijave se vodi predmet P-62/20.

U navedenoj prijavi se u bitnome navode moguće nepravilnosti u obnašanju dužnosti, koje se u većem dijelu odnose na financijsko poslovanje Općine, nezakonite radnje i pogodovanja trećim osobama, izvođenja radova i investicijski zahvati, zaduživanja i ostale okolnosti koje podnositelj prijavljuje prvenstveno kao korupciju i kaznena djela. Isto tako, veći dio navoda je općenit, stoga je Povjerenstvo predmetnu prijavu ispitivalo u okviru nadležnosti koje su određene ZSSI-em, odnosno ispitivalo je one okolnosti koje bi mogle ukazivati na moguću povredu odredbi ZSSI-a. U ostalom dijelu prijave, a budući je predmetna prijava poslana i na druge institucije, odlučivat će druga nadležna tijela. Tako se u prijavi navodi da je dužnosnik ispred Općine angažirao više odvjetnika, od kojih su neki s njim u srodstvu, a poimence navodi odvjetnicu Irenu Gulan-Šimurinu i odvjetnika Zvonimira Vrkića. Dalje se navodi i kako je u 2016./2017.g., nakon što je u jednom mandatu zasnovao radni odnos, prekinuo rad i zaposlio se u Muller-u, gdje je dao otkaz te se ponovo zaposlio u Općini Galovac

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a. Uvidom u Registar dužnosnika utvrđeno je da je Marin Gulan obnašao dužnost općinskog načelnika Općine galovac u mandatima 2013.-2017., 2017.-2021. te u aktualnom mandatu od 24. svibnja 2021.g. Stoga je i dužnosnik Marin Gulan, povodom obnašanja navedenih dužnosti, obvezan postupati sukladno odredbama ZSSI-a.

Povjerenstvo prethodno utvrđuje da je na 74. sjednici održanoj dana 21. studenoga 2014.g. u predmetu SI-195/13 donijelo odluku o nepokretanju postupku protiv dužnosnika Marina Gulana, jer iz prikupljenih podataka i dokumentacije u pogledu zapošljavanja Ivana Sarića kao vježbenika u Općini Galovac te vezano za obavljanje pravnih poslova u ime Općine Galovac od strane odvjetničkog ureda Irena Gulan Šimurina, nije steklo saznanja koja bi upućivala na povredu odredbi ZSSI-a.

Povjerenstvo također na 72. sjednici, održanoj 19. prosinca 2019.g., donijelo Odluku, u predmetu P-19/20, u kojoj je u točki II. izreke odlučilo da u odnosu na navode iz neanonimne prijave vezano za angažiranje odvjetničkog ureda Irena Gulan Šimurina, ista sadrži identične činjenice i okolnosti koje su razmatrane u predmetu SI-195/13, povodom koje je Povjerenstvo odlučilo da se postupak protiv dužnosnika Marina Gulana neće pokrenuti, slijedom čega ne postoje pretpostavke za ponovno odlučivanje o pokretanju postupka o istoj pravnoj stvari o kojoj je već riješeno.

Povjerenstvo je od Općine Galovac zatražilo očitovanje koji odvjetnik/odvjetnici su zastupali/zastupaju Općinu Galovac i na temelju kojih odluka, kao i jesu li neki od navedenih odvjetnika u krvnom ili tazbinskom srodstvu s dužnosnikom Marinom Gulanom ili su na neki dugi način interesno ili osobno povezani s navedenim dužnosnikom.

Također su zatraženi podaci o načinu obnašanja dužnosti dužnosnika Marina Gulana i svim eventualnim promjenama te podaci o visini plaće i/ili volonterske naknade koju je dužnosnik Marin Gulan primao od dana stupanja na dužnost.

Od Hrvatskog zavoda za zapošljavanje zatraženi su podaci o zaposlenju, odnosno poslodavcima dužnosnika Marina Gulana.

Općina Galovac je u očitovanju, KLASA: 053-01/20-01/332 URBROJ: 2198/20-03/1-20-2 od 28. rujna 2020.g., navela da Općinu Galovac pred nadležnim tijelima, od 2013.g. do danas, a sukladno odluci Općinskog vijeća Općine Galovac od 10. rujna 2013.g., zastupaju odvjetnički ured Irena Gulan Šimurina i odvjetnički ured Tomislav Nemarić. Rješenjem Hrvatske odvjetničke komore od 5.veljače 2014. godine, privremeno je obustavljeno obavljanje odvjetničke djelatnosti Ireni Gulan Šimurina i to od 01. veljače 2014. godine zbog zaključenja bolovanja odnosno rodiljnog i roditeljskog dopusta, te je privremenim zamjenikom umjesto nje postavljen Marko Grzunov. Nadalje, Općina Galovac je za pravno zastupanje, a koji se odnosi na postupak ostvarenja naknade za pravo puta, sukladno odluci Općinskog vijeća Općine Galovac od 13. ožujka 2020. godine, angažirala odvjetnički ured Josip - Šaša Banić iz Zagreba. U 2011. i 2012. godini na temelju potreba Općine potpisane su punomoći o zastupanju u određenim sudskim predmetima. Sukladno odredbama Zakona o parničnom postupku, punomoći su predane u sudske spise i veći dio je arhiviran. Riječ je o odvjetničkom uredu Zvonimir Vrkić i odvjetnički ured Korljan i partneri, koji su zastupanje obavljali i u dijelu 2013.g. U očitovanju se u konačnici napominje i kako Marin Gulan, općinski načelnik i odgovorna osoba u Općini Galovac, nije sa istim odvjetnicima ni u kakvom srodstvu, osim sa Irenom Gulan Šimurina s kojom je u srodstvu u 4. koljenu pobočne loze, (djeca od 2 brata).

Nadalje, Općina Galovac je u očitovanju, KLASA: 023-01/21-01/148 URBROJ: 2198/20-03/1-21-2 od 5. svibnja 2021.g., navela kako općinski načelnik Marin Gulan svoj mandat obnaša profesionalno. Načelnik Marin Gulan svoj mandat je obnašao kao volonter u razdoblju od svibnja 2016. do kraja veljače 2017. godine uz pripadajuću naknadu. U prilogu dopisa dostavljeni su podaci o visini plaće i volonterske naknade. U prilogu su također dostavljeni: Rješenje o plaći, KLASA: UP/I-112-02/19-01/46 od 8. travnja 2019. godine, Rješenje o početku obnašanja dužnosti općinskog načelnika Općine Galovac, KLASA: UP/I-112-03/17-01/50 URBROJ: 2198/20-03/1-17-1 od 20. lipnja 2017. godine, Rješenje o plaći, KLASA: UP/I-120-03/17-01/55 URBROJ: 2198/20-03/1-17-1 od 21. lipnja 2017. godine, Rješenje o početku obnašanja dužnosti općinskog načelnika Općine Galovac, KLASA: UP/I-112-03/16-01/141 URBROJ: 2198/20-03/1-16-1 od 30 travnja 2016. godine, Rješenje o plaći, KLASA: UP/I-112-03/16-01/321 URBROJ: 2198/20-03/1-16-1 od 28. srpnja 2016. godine, Odluka o početku obnašanja dužnosti općinskog načelnika, KLASA: 022-05/13- 01/385 URBROJ: 2198/20-03/1-13-1 od 27. svibnja 2013. godine i Rješenje o plaći, KLASA: UP/I-112-03/13-01/44 URBROJ: 2198/20-03/1-13-1 od 27. svibnja 2013. godine.

Hrvatski zavod za mirovinsko osiguranje je dopisom, KLASA: 140-01/20-35/114 URBROJ: 341-99-11/1-20-2 od 15. rujna 2020.g., dostavilo podatke iz kojih proizlazi kako je dužnosnik Marin Gulan od 1. kolovoza 2010.g. do 30. travnja 2016.g. bio prijavljen na puno radno vrijeme u Općini Galovac. Od 3. svibnja 2016.g. do 28. veljače 2017.g. dužnosnik je bio prijavljen na puno radno vrijeme u trgovačkom društvu Muller Trgovina Zagreb d.o.o., a od 1. ožujka 2017.g. nadalje opet na puno radno vrijeme u Općini Galovac.

Člankom 4. stavkom 2. ZSSI-a propisano je da je član obitelji dužnosnika u smislu tog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika. Člankom 4. stavkom 5. ZSSI-a propisano je da su povezane osobe u smislu ZSSI-a članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 1. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti. Člankom 2. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a sukob interesa postoji kada su privatni interesi dužnosnika u suprotnosti s javnim interesom, posebice kada privatni interes dužnosnika utječe ili se osnovano može smatrati da utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana. U odnosu na angažiranje odvjetnika koji su zastupali ili zastupaju Općinu Galovac, iz prikupljenih podataka i dokumentacije ne proizlaze okolnosti koje bi upućivale da su odvjetnici koji su zastupali Općinu obiteljski (osim odvjetnice Irene Gulan Šimurina) ili na drugi način povezani s prijavljenim dužnosnikom. U tom smislu, Povjerenstvo napominje kako nije ovlašteno ispitivati zakonitost samog postupka odabira odvjetnika ukoliko ne postoje okolnosti koje bi pritom ukazivale na moguću povredu odredbi ZSSI-a. U odnosu na odvjetnicu Irenu Gulan Šimurina, Povjerenstvo je u svojim ranijim odlukama utvrdilo kako nema osnova za pokretanje postupka protiv dužnosnika Marina Gulana, a u predmetnoj prijavi se ne navode nove okolnosti u odnosu na istu. Stoga nedostatak novih činjenica ne pruža mogućnost donošenja drukčije odluke o istoj pravnoj stvari o kojoj je već riješeno pa je odlučeno kao u točki II. izreke.

U odnosu na zasnivanje radnog odnosa dužnosnika, Člankom 90. i 90a Zakona o lokalnoj i područnoj (regionalnoj) samoupravi propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obnašati profesionalno, kojom prilikom ostvaruju pravo na plaću i druga prava iz radnog odnosa, ili volonterski, pri čemu imaju pravo na naknadu za rad. S obzirom da se pod plaćom u smislu ZSSI-a smatra svaki novčani primitak za obnašanje javne dužnosti, osim naknade putnih i drugih opravdanih troškova za obnašanje javne dužnosti, plaćom se u smislu navedenog Zakona, prema stavu Povjerenstva, smatra i naknada za volontersko obnašanje javne dužnosti. Dužnosnici su sukladno članku 8. i 9. ZSSI-a dužni prijaviti ove podatke podnošenjem Izvješća o imovinskom stanju dužnosnika, na način i u rokovima propisanim Zakonom.

Uvidom u prikupljenu dokumentaciju utvrđeno je kako je dužnosnik Marin Gulan obnašao dužnost općinskog načelnika profesionalno, osim u razdoblju u kojem je bio u radnom odnosu u trgovačkom društvu Muller trgovina Zagreb d.o.o. Uz očitovanje Općine Galovac dostavljene su relevantne odluke službi Općine Galovac kojima se reguliraju ove promjene u obnašanju dužnosti. Isto tako, Povjerenstvo je izvršilo uvid u podnesena Izvješća o imovinskom stanju dužnosnika Marina Gulana od 12. kolovoza 2013.g., 16. veljače 2016.g., 29. prosinca 2016.g., 4. srpnja 2017.g. i 24. lipnja 2021.g. u kojima je dužnosnik na ispravan način i u zakonom propisanim rokovima obavijestio Povjerenstvu o promjenama načina obnašanja dužnosti (profesionalno/kao volonter), kao i o iznosima plaće, odnosno volonterske naknade koju je u određenim razdobljima primao.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Marin Gulan, osobnom dostavom
2. Podnositelju prijave, putem Ministarstva pravosuđa i uprave, Sektora za upravnu inspekciju
3. Objava na internetskoj stranici Povjerenstva
4. Pismohrana